

###### **A**

**MAGYARHONI FÖLDTANI TÁRSULAT**

# **HÍRLEVELE**

2018.

## **január – február**

### Letölthető:

[**http://foldtan.hu**](http://foldtan.hu)

**Adószámunk: 19815833-2-41**

|  |  |  |  |  |
| --- | --- | --- | --- | --- |
|  |  | **CHPM2030_logo** |  | EFG |

**A MAGYARHONI FÖLDTANI TÁRSULAT**

**2018. JANUÁR – FRBRUÁR HAVI HÍRLEVELE**

|  |  |
| --- | --- |
| **ELNÖKI ÉVKÖSZÖNTŐ 2018** | **3** |
| **PROGRAMOK IDŐRENDBEN** |  |
| **Január 8.**Agyagásványtani Szakosztály, Ásványtan-Geokémiai Szakosztály: „Konferencialevelek 2017” – Beszámolók 2017 legfontosabb konferenciáiról – Budapest | **4** |
| **Január 15.** Tudománytörténeti Szakosztály – előadóülés – Budapest | **5** |
| **Január 15.** Mérnökgeológiai és Környezetföldtani Szakosztály – Vezetőségi ülés– Budapest | **6** |
| **Január 19–20.**Földtani és kultúrtörténeti értékeink nyomában az Aggteleki-karszton – barlangtúrák | **6** |
| **Január 19–20.**MTA Geokémiai, Ásványtani és Kőzettani Tudományos Bizottságának Nanoásványtani Albizottsága, Ásványtan-Geokémiai Szakosztály, Pannon Egyetem – 13. Téli Ásvány­tudo­mányi Iskola: Újdonságok a kísérletes ásványtanban – Veszprém | **8** |
| **Február 8.** MFT Nyersanyagföldtani Szakosztály, Miskolci Egyetem – „Ásványvagyon gazdálkodási ankét sorozat” 7. előadóülése – **50 éve ismerték fel a recski mélyszinti ércesedés jelentőségét – Recsk** | **8** |
| **Február 12.**Agyagásványtani Szakosztály – Agyagásványtani Műhely: Diákok, ifjú szakemberek szakmai támogatása a 9. MEC konferencián való részvételben – Budapest | **9** |
| **Február 19.**Tudománytörténeti Szakosztály – Emlékezés Dudich Endrére, a sokoldalú geológusra – Budapest | **9** |
| **Február 22.**A Magyarhoni Földtani Társulat Választmányának ülése – Budapest | **9** |
| **BEHARANGOZÓ** |  |
| **Március 21.**A Magyarhoni Földtani Társulat 168. Tisztújító Közgyűlése– Budapest | **10** |
| **Április 19–20.**Mérnökgeológia-Kőzetmechanika 2018 Konferencia – Budapest | **10** |
| **Május 24–26.** Őslénytani- Rétegtani Szakosztály – 21. Magyar Őslénytani Vándorgyűlés – Félixfürdő (Románia) | **11** |
| **EGYÉB PROGRAMOK** | **11** |
| **HÍREK** | **11** |

***Kedves Tagtársak!***

**Kérjük, hogy az adataikban történt változásokat (lakcím, név, e-mail, munkahely, stb.) legyenek szívesek, jelentsék be a titkárságon, így nagyban segítik munkánkat, és külde­ményeink is idejében érkeznek meg Önökhöz!**

**E-mail címünk:** **titkarsag@mft.t-online.hu**

**ELNÖKI ÉVKÖSZÖNTŐ**

***Boldog Új évet kívánok a Magyarhoni Földtani Társulat minden tagjának!***

***Kedves Kollégák, Barátaim!***

Búcsúzom. Immár hatodik alkalommal, második elnöki ciklusom fináléjában köszönthetem utoljára, az Új év alkalmából kedves olvasóimat. Nagyon gyorsan eltelt ez a hat év, amelyet szeretve tisztelt Társulatunk szolgálatában tölthettem. Az új elnökség megválasztása idején, 2012 márciusában ismertettem elnöki programomat, amely elnyerve a jelenlévő tagság tet­szését, megbízatásomhoz vezetett. Gondolom, sokan emlékeznek talán, néhány céljában új­szerű, szokatlan, de minden vonatkozásában a Társulat helyzetét, anyagi biztonságát, társa­dalmi elismertségét és nem utolsósorban tevékenységének további magas szakmai színvona­lát biztosítani tervezett célkitűzéseimre. Az elmúlt években több kollégám jelezte, hogy számon tartják ezeket és elégedettek a megvalósulás ütemével. Patinás szervezetünk – mint tudjuk – másodikként alakult meg tudományos célú társulatként az akkori Magyar­országon, 170 évvel ezelőtt, 1848 januárjában Videfalván. Elődeink elhívatottsága, patriotiz­musa, a földtan és montanisztika tudományának tisztelete és művelése volt az a kohézió, ami ezt a közösséget a mai napig töretlenül fenntartotta. Szakmaszeretet, önzetlen munkavégzés, alázat a közösség és az elvállalt tisztséggel járó feladatok iránt, nélkülözhetetlen ahhoz, hogy ezt a folyamatosságot a jövőben is megtarthassuk. Mi ezt a filozófiát, munkahipotézist követtük és talán remélhetjük, hogy tagságunk összességének megelégedésére és örömére szolgált. Nem kívánok újévi köszöntőmben teljes leltárt készíteni, de talán elnézi(te)k nekem, hogy néhány alapvető kérdésre felhívjam a figyelmet.

Céljaim között szerepelt, de most is aktuális a Társulat kisebb szakmai egységeinek és tag­ságának összetartó erejét megtartani és a külső körülmények negatív hatásai ellenére is folya­matosan növelni. Ez jövőbeni megmaradásunk záloga.

Gazdasági bázisunk biztonságát tagdíjreformmal és jogi tagjaink számának megtízszere­zésével rövidtávon megalapoztuk, de ez nem jelenti azt, hogy ezt a kérdést nem kell naponta újra és újra értékelni és a szükséges lépéseket haladéktalanul megtenni.

Társadalmi elismertségünk növelése is permanens feladat. Ezt jól szolgálta a Földtudományi Civil Szervetek Közösségének általunk történő létrehozása és sikeres működtetése. Ismeret­terjesztő rendezvényeink, szakmai kirándulásaink nagy száma és látogatottsága egyértelműen visszaigazolta törekvéseink helyességét.

A különböző tudományos műhelyekkel, a Magyar Bányászati és Földtani Szolgálattal, szak­mai civil szervezetekkel kötött közel harminc együttműködési megállapodásunk és a minden­napokban kiteljesedő szoros kollegiális kapcsolatok ápolása az elmúlt években Társulatunk megbecsültségét, partnerként való elfogadását nagyban elősegítette és jó alapot ad a követ­kező, – nem kevés munkát igénylő – évek sikeres túléléséhez.

Hagyományaink ápolására is gondot fordítottunk. Felkutattuk alapító elnökünk Kubinyi Ágoston nyughelyét Tápiószentmártonban. Koszorúztunk Videfalván, Felsőkubinban, Sel­mec­bányán és meglátogattuk a felső-magyarországi és erdélyi történelmi bányavárosokat szakmai kirándulásainkon. Felújítottuk Szabó József korábban megrongált sírját, zászlót és kitűzőt készíttettünk a Társulat arculatának javítására, levédettük társulatunk megújított logóját, amelyek mind részei voltak dinamikus PR tevékenységünknek.

Kiemelt céljaink között fontos szerepet kapott az egyetlen magyar nyelvű és 147 éve folya­matosan megjelenő szakmai folyóiratunknak a Földtani Közlönynek megtartása, támogatása, szakmai színvonalának megőrzése. Ehhez megteremtettük az anyagi bázist, megújítottuk a szerkesztőbizottságot, interaktív honlapot készítettünk és csatlakoztunk az MTA könyv­tárának ’crossref’ rendszeréhez. Mindemellett szinte az összes korábbi társulati kiadványt a Földtani Kutatással és több MÁFI által kiadott évkönyvvel együtt felvitettük az Országos Széchényi Könyvtár Elektronikus Periodika rendszerébe. Ezzel és a Közlöny on-line hozzá­férésének ingyenessé tételével a látogatók, olvasók számát megtöbbszöröztük. Ez utóbbinak negatív hozadéka a Közlöny nyomtatott példányszámának, azaz az előfizetéseknek rohamos csökkenése.

Nemzetközi téren, a Geológusok Európai Szövetségében (EFG) szerepvállalásunkkal nem­csak jó megítélésünket alapoztuk meg, de a folyamatban lévő négy projektben való részvé­telünkkel anyagi bevételeinkhez is hozzá tudtunk járulni. Jó szakmai kapcsolatokat ápolunk a szlovák, a szerb, a horvát és az erdélyi rokon egyesületekkel.

Mindezeket a törekvéseket és eredményeket áttekintve úgy vélem, hogy jelenleg megnyugtató helyzetben van Társulatunk és nyugodt szívvel adhatjuk át tisztségeinket az új elnökségnek.

Megragadom az alkalmat ezúton is, hogy köszönetet mondjak mindazoknak a kollégáknak, Cserny Tibor főtitkárnak, elnökségi tagoknak, akik önzetlen segítségükkel, tudásukkal hozzá­járultak a most záródó elnökségi ciklusunk eredményességéhez. Kérem, hogy a reményeim szerint legalkalmasabb, megválasztott új tisztségviselőket is támogassá(to)k annak érdeké­ben, hogy társulati zászlónk még hosszú ideig magasan és töretlenül loboghasson.

E gondolatok jegyében kívánok Mindannyitoknak boldog Új Évet, sikereket a munkátokban, boldogságot a magánéletben és természetesen

 Jó szerencsét!

Budapest, 2016. december 18.

Baksa Csaba elnök

**PROGRAMOK IDŐRENDBEN**

**Január 8. (hétfő) 12.20 óra**

ELTE TTK Déli tömb, 1117 Budapest, Pázmány Péter sétány 1/c, földszint, Ásvány- és Kőzettár (0-603)

AGYAGÁSVÁNYTANI SZAKOSZTÁLY, ÁSVÁNYTAN-GEOKÉMIAI SZAKOSZTÁLY

**„Konferencialevelek 2017” – Beszámolók 2017 legfontosabb konferenciáiról**

**12.20**‒**13.00: Poszterbemutató és diszkusszió 1.**

13.00‒13.10: **Berkesi Márta:** **ECROFI** (2017. június 23‒29., Nancy, Franciaország)

13.10‒13.20: **Patkó Levente**: **Goldschmidt Conference** (2017. augusztus 13‒18., Párizs, Franciaország),

13.20‒13.30: **Kovács István János**: **8. Kőzettani és Geokémiai Vándorgyűlés** (2017. szeptember 7‒9., Szihalom, Magyarország)

13.30‒13.40: **Molnár Zsuzsa**: **SEG 2017** (Ore deposits of Asia: China and beyond, 2017. szeptember 17‒20., Peking, Kína);

13.40‒13.45: **Lovász Anikó**: **2nd GOOD Conference** (2nd Postgraduate Conference on the Geology of Ore Deposits, 2017. március 8‒11., Hannover, Németország)

13.45‒13.50: **Zagyva Tamás**: **10th Geosymposium of Young Researchers, Silesia 2017,** (2017. szeptember 21‒23., Zabrze, Lengyelország)

**13.50**‒**14.20: Poszterbemutató és diszkusszió 2.**

14.20‒14.30: **Kristóf János**: **1st Journal of Thermal Analysis and Calorimetry Conference and 6th V4 (Joint Czech-Hungarian-Polish-Slovakian) Thermoanalytical Conference** (2017. június 6‒9., Budapest, Magyarország)

14.30‒14.40: **Farkas Izabella, Németh Tibor**: **16th International Clay Conference** (2017. július 17‒21., Granada, Spanyolország)

14.40‒14.50: **Kovácsné Kis Viktória**: **13th Multinational Congress on Microscopy** (2017. szeptember 24-29., Rovinj, Horvátország)

14.50‒15.00: **Györkös Dorottya**: **EMAC** - 14th European Meeting on Ancient Ceramics (2017. szeptember 6‒9., Bordeaux, Franciaország)

15.00‒15.10: **Péterdi Bálint**: **AGSTR Mainz 2017:** An international conference on quarrying, production, function and exchange of ground stone artifacts (2017. szeptember. 12‒15., Mainz, Németország)

15.10‒15.20: **Viczián István**: **Werner Szimpózium** (2017. június 29 ‒ július 1., Freiberg, Németország)

15.20‒15.30: **Raucsik Béla, Harman-Tóth Erzsébet**: **Konferencia beharangozó 2018.**

Bemutatandó konferenciák: 3rd GOOD Meeting (február 28. – március 2., Erlangen, Németország), 5th Central European Mineralogical Conference (CEMC) és 7th Mineral Sciences in the Carpathians Conference (MSCC) (június 26‒30., Selmecbánya, Szlovákia), Goldschmidt 2018 (augusztus 12‒17., Boston, USA), 22nd IMA GM (augusztus 13‒17., Melbourne, Ausztrália), XXI. CBGA (szeptember 10‒13., Salzburg, Ausztria); MEC2018 (szeptember 17‒21., Zágráb, Horvátország);

15.30: **Weiszburg Tamás:** **2018 évnyitó köszöntés és koccintás**

Poszterek:

A 2017-es konferenciákra készült posztereket a rendezvény keretében, hagyományainknak megfelelően, be lehet mutatni. Poszter bemutatáshoz előzetes jelentkezést kérünk Tóth Erzsébetnél (celadonite@gmail.com, 06-20-9120163), legkésőbb január 5-ig.

\*\*\*\*\*

**Január 15. (hétfő) 14.00 óra**

MFT Titkárság, 1015 Budapest, Csalogány u. 12. I. em.

TUDOMÁNYTÖRTÉNETI SZAKOSZTÁLY

**Csath Béla:** Ne feledd a 80 évet! Emlékezés a magyar olajipar nyolcvan évére

**Zelenka Tibo**r: Emlékezés Cseh-Németh József érces és Mátyás Ernő nem-érces iparági főgeológusokra

\*\*\*\*\*

**Január 15. (hétfő) 15.30 óra**

BME Geotechnika és Mérnökgeológia Tanszék, K épület, I. emelet 85. tárgyaló

MÉRNÖKGEOLÓGIAI ÉS KÖRNYEZETFÖLDTANI SZAKOSZTÁLY

**Vezetőségi ülés**

Kapcsolattartó: Török Ákos (torokakos@mail.bme.hu)

\*\*\*\*\*

**Január 19–20. (péntek–szombat)**

**Földtani és kultúrtörténeti értékeink nyomában az Aggteleki-karszton**

Szeretettel várjuk az érdeklődőket a „Földtani és kultúrtörténeti értékeink nyomában” c. terepbejárás sorozat legújabb kirándulására, az Aggteleki-karsztra.

**Program:**

**Január 19. péntek:**

7.00 óra indulás a MFT titkárságáról autóbusszal Miskolcra, majd tovább a Bódva-völgyében először **Szalonnára**, ahol az **Árpád-kori kis templomot**, majd **Torna­szentandrásra**, ahol a **két szentélyű barokk templomot** tekintjük meg. Ez után az **esztramosi Rákóczi-I.-bar­langba** látogatunk el. Szállásunk Jósvafőn, a Tengerszem-szállóban lesz, kétágyas szobák­ban, ahol meleg vacsorát és másnap reggelit, valamint ebédet kapunk.

**Január 20. szombat:**

Reggel átbuszozunk Aggtelekre, a Baradla-barlang főbejáratához, és elindulunk a hosszú barlangtúrára: Aggtelek – Jósvafő kb. 7 km a föld alatt. A barlangból 14 óra körül jövünk ki. Jósvafőn a szállóban kapunk ebédet, majd 15–16 óra között indulunk vissza Budapestre, érkezés cca 19 órakor.

**A részvételi díj tartalmazza** az autóbuszos utazás, a szállás, a vacsora, a reggeli és a szombati ebéd, valamint a barlangi belépők árát. **29.845.- Ft/fő**

**Jelentkezési határidő: 2018. január 8.**

**A túrát csak megfelelő számú jelentkező esetén tudjuk megtartani, ezért kérjük a jelentkezési határidő pontos betartását!**

**On-line jelentkezési felületet talál a honlapon, illetve jelentkezését elküldheti e-mail-ben is a** **titkarsag@mft.t-online.hu** **címre.**

Vezetőnk a barlangokban: Leél Őssy Szabolcs társelnökünk, a Magyar Karszt és Barlangkutató Társulat elnöke

**Tudnivalók, hasznos tanácsok a barlangok bejárásához:**

**Rákóczi-I-barlang (az egyik legszebb kiépített magyar barlang):**

A barlang egy hajdani bányatárón át közelíthető meg. Kiépített, villanyvilágítással ellátott, de viszonylag meredek 50 lépcsőn kell lemenni, és egy létraszerű lépcsőn föl (cca. 30 fok) és vissza. Két kis tó található benne, és a barlang falait hihetetlenül gazdag cseppkő-borsókő kombináció borítja

**Baradla, hosszú túra:**

Az 1995 óta az UNESCO Világörökséghez tartozó terület (az Aggteleki-és a Szlovák karszt barlangjai) "zászlóshajójában" megyünk végig a hosszú túrán. A túrát Aggteleken kezdjük: a kivilágított, lebetonozott részen teszünk meg másfél km-t, aztán kb. 3 km kivilágítatlan szakasz következik. Utunk ezen a szakaszon kitaposott ösvényen halad, amely átvisz kb. 150 kis beton hidacskán, egyes helyeken, betonlépcsőkön, azonban nincs szilárd útburkolat és villanyvilágítás. Az utolsó 2500 m-en Jósvafőig az út lebetonozott és villanyvilágítással ellátott. Összesen tehát kb. 7 km -t teszünk meg a föld alatt. Meghajolni, letérdelni, kúszni, vízbe lépni nem kell, **de mindenki hozzon magával világító eszközt**, bár néhány nagyobb lámpát kapunk.

**Felszerelés:**

A barlangokban cca 11 °C van, várhatóan kellemesebb lesz, mint a kinti hőmérséklet.

Ruházat: kényelmes meleg ruházat, túrabakancs

Világító eszköz szükséges a Baradla hosszú túrájához.

**Jelentkezési határidő: 2018. január 8.**

**A túrát csak megfelelő számú jelentkező esetén tudjuk megtartani, ezért kérjük a jelentkezési határidő pontos betartását!**

**On-line jelentkezési felületet talál a honlapon, illetve jelentkezését elküldheti e-mail-ben is a** **titkarsag@mft.t-online.hu** **címre.**

**Jelentkezési lap az Aggteleki kirándulásra: 2018. január 19–20.**

Név:……………………………………………………………………………………………

Számlázási cím:………………………………………………………………………………..
…………………………………………………………………………………………………

Postacím, ahová a számla küldését kéri:……………………………………………………....
…………………………………………………………………………………………………

Telefonszám (mobil):………………………………………………………………………….

Szobatárs megjelölése:………………………………………………………………………...

Vegetáriánus étkezést kérek: Igen / Nem

Dátum:

 Aláírás

\*\*\*\*\*

**Január 19–20. (péntek–szombat)**

VEAB székház, Veszprém (H-8200 Veszprém, Vár u. 37.)

MTA Geokémiai, Ásványtani és Kőzettani Tudományos Bizottságának Nanoásványtani Albizottsága, ÁSVÁNYTAN-GEOKÉMIAI SZAKOSZTÁLY, PANNON EGYETEM

**13. Téli Ásványtudományi Iskola: Újdonságok a kísérletes ásványtanban**

A Téli Ásványtudományi Iskola a tágabb értelemben vett ásványtani szakterület kutatóinak talál­kozója, melyen hosszabb, „review” jellegű meghívott előadások, és a résztvevők legújabb kutatási eredményeit bemutató rövidebb beszámolók hangzanak el.

2018-ban Veszprémben találkozunk, az MTA Veszprémi Területi Bizottságának szék­házá­ban. A 13. Téli Ásványtudományi Iskola kiemelt témája a kísérletes ásványtan. Az ásványok képződésének körülményeit, a tulajdonságaik kialakításában szerepet játszó tényezőket sok esetben laboratóriumi kísérletekkel tudjuk leghatékonyabban megérteni. Várjuk mind a nagy hőmérsékleten és/vagy nyomáson, mind a földfelszíni körülmények között végzett kísérletek, a kristályos anyagok szintézisével, reakcióival foglalkozó kutatások eredményeiről szóló beszámolókat. Meghívott vendégünk Prof. Huifang Xu (University of Wisconsin, Madison), aki két kísérletes ásványtani előadást tart: (1) dolomitképződés – ennek ásványtani, szedi­mentológiai, környezeti (szénciklus), korai Földdel és bioásványtannal kapcsolatos aspektusai; (2) plagioklászok szubszolidusz fázisviszonyai és ásványtani érdekességei.

A rendezvény látogatása ingyenes, de előzetes regisztrációhoz kötött. Jelentkezési határidő: 2017. december 31. Regisztráció és a folyamatosan frissülő program elérhető a rendezvény honlapján: <http://mposfai.hu/TAI/tai.htm>

\*\*\*\*\*

**Február 8. (csütörtök) 9.00 óra**

Recsk, Bányász Művelődési ház, 3245 Recsk, Várbükki út 10.

MFT NYERSANYAGFÖLDTANI SZAKOSZTÁLY, MISKOLCI EGYETEM

„Ásványvagyon gazdálkodási ankét sorozat”
7. előadóülése
**50 éve ismerték fel a recski mélyszinti ércesedés jelentőségét**

Tervezett program: 9–10 óra között regisztráció

10.20–10.30: Megnyitó: **Nagy Sándor** polgármester

10.30–10.50: A megismerés rövid története: **Zelenka Tibor**

10.50–11.10: A felfedezéstől a feltárásig, a földtani munkák mérföldkövei: **Baksa Csaba**

11.10–11.30: A feltárástól a bezárásig – a bányászati munkák: **Gagyi Pálffy András**

Kávészünet

12.00–12.20: Régi és új ércesedési modellek a recski mélyszintre: **Molnár Ferenc**

12.20–12.40: Criticel program - stratégiai elemek a recski érc-kőzet együttesben: **Földessy János**

12.40–13.00: Mélyszinti ásványvagyon – a becslések és eredményeik: **Szebényi Géza**

13.10–13.15: Zárszó és összefoglaló: **Zelei Gábor**

13.15-14.00: óra ebéd

14.00 órától terepbejárás saját gépkocsikkal a Lahóca környéki kármentesítési területen

17 órától hazautazás

**A részvétel regisztrációhoz kötött! A regisztráció módjáról valamint a részletes programról a későbbiekben elektronikus körlevél formájában jelentkezünk**.

\*\*\*\*\*

**Február 12. (hétfő) 14.00 óra**

ELTE TTK Déli tömb, 1117 Budapest, Pázmány Péter sétány 1/c, alagsor, Sztrókay Kálmán terem (00-708)

AGYAGÁSVÁNYTANI SZAKOSZTÁLY

**Agyagásványtani Műhely: Diákok, ifjú szakemberek szakmai támogatása a 9. MEC konferencián való részvételben**

**MEC2018: 9th Mid-European Clay Conference, 2018. szeptember 17‒21., Zágráb, Horvátország**

A rendhagyó szakosztályülés, inkább agyagásványtani műhely célja a diákok, fiatal kutatók szakmai támogatása a konferenciára való sikeres jelentkezéshez. A konferencia honlapja: <http://mecc2018.com>

A részvételt tervező fiatalok 15 percben lehetőséget kapnak arra, hogy bemutassák eddigi eredményeiket, folyamatban levő kutatásaikat, a formálódó konferencia absztraktot, és ennek lekerekítéséhez, véglegesítéséhez nyújt szakmai segítséget a szakosztály vezetősége és tagsága (a konferencia absztrakt feltöltési határideje: 2017. március 15.).

Kérjük az érdeklődő, segítséget igénylő diákságot, hogy a szakosztályülésen való részvételi szándékát jelezze Tóth Erzsébet szakosztályelnöknek (celadonite@gmail.com) 2017. január 15-ig. Jelentkezéskor meg kell adni a hallgató(k) / ifjú kutató(k) nevét, a bemutatni tervezett anyag címét, ha van formálódó abstract, azt is várjuk előzetes véleményezésre, és az előadóülésen a munkát kell bemutatni 10-15 percben, előadásként (függetlenül attól, hogy a bemutatási forma előadás lesz-e vagy poszter). A végleges programról január 20. után társulati körlevélben tájékoztatjuk a Tagságot.

\*\*\*\*\*

**Február 19. (hétfő) 14.00 óra**

Magyar Bányászati és Földtani Szolgálat, Rónai-terem, 1143 Budapest, Stefánia u. 14.

TUDOMÁNYTÖRTÉNETI SZAKOSZTÁLY

Minél távolabb kerülünk Tőle, annál nagyobbnak látszik

Emlékezés **Dudich Endrére**, a sokoldalú geológusra

Az ülést levezeti és a személyes hangvételű visszaemlékezéseket összeköti: **Kecskeméti Tibor**

\*\*\*\*\*

**Február 22. (csütörtök) 13.30 óra**

MBFSZ Díszterem, 1014 Budapest, Stefánia út. 14. II. emelet

**A Magyarhoni Földtani Társulat Választmányának ülése**

**Beharangozó**

**Március 21. szerda 9.30 óra**

MBFSZ Díszterem, 1014 Budapest, Stefánia út. 14. II. emelet

**A Magyarhoni Földtani Társulat 168. Tisztújító Közgyűlése**

A részletes programot a március-áprilisi hírlevélben közöljük

\*\*\*\*\*

**Április 19–20. (csütörtök–péntek)**

BME

MFT MÉRNÖKGEOLÓGIAI ÉS KÖRNYEZETFÖLDTANI SZAKOSZTÁLY, BME GEOTECHNIKA ÉS MÉRNÖKGEOLÓGIA TANSZÉK, IAEG MAGYAR NEMZETI BIZOTTSÁG, ISRM MAGYAR NEMZETI BIZOTTSÁG

**Mérnökgeológia-Kőzetmechanika 2018 Konferencia**

2018. évben ismét megrendezzük a már nagy hagyományokkal rendelkező Mérnökgeológia-Kőzetmechanika konferenciát, melynek célja bemutatni a hazai és nemzetközi mérnök­geo­lógiai és kőzetmechanikai kutatási eredményeket, alkalmat adva a témával foglalkozó doktorandusz hallgatóknak legújabb tudományos kutatásaik előadására és a gyakorló szak­emberekkel való kapcsolatfelvételre. Várjuk a már tapasztalattal rendelkező kollégák elő­adásait és cikkeit is, amelyekből a résztvevők képet kaphatnak a mérnökgeológia kőzet­mechanika kutatási eredményeiről. Az előadások mellett lehetőség van poszterek bemu­tatá­sára is. A konferencia második napján terepi kirándulást tervezünk.

A beérkezett előadások/poszterek anyagát cikk formájában, egy könyvben kívánjuk meg­jelentetni.

A konferencia tervezett témakörei: mérnökgeológia, kőzetmechanika, hidrogeológia, környe­zetföldtan, településgeológia, geotechnika, műemlékvédelem, ásványi nyersanyagok

A cikkformátum és részletes információk januártól elérhetőek a [www.foldtan.hu](http://www.foldtan.hu) honlapon és a <http://mernokgeologia.bme.hu/> oldalon is, ahol a korábbi konferenciák anyagai is meg­találhatók.

Kapcsolattartó: Török Ákos (torokakos@mail.bme.hu)

További információ és a korábbi konferenciák anyagai elérhetőek: <http://mernokgeologia.bme.hu/>

|  |  |
| --- | --- |
| Török Ákoselnök | Görög Pétertitkár |

\*\*\*\*\*

**2018. május 24–26. (csütörtök–szombat)**

Félixfürdő (Románia)

ŐSLÉNYTANI- RÉTEGTANI SZAKOSZTÁLY

**21. Magyar Őslénytani Vándorgyűlés**

Kedves Kollégák!

A 2018. évi Magyar Őslénytani Vándorgyűlést a határon túl, a Nagyvárad melletti Félixfürdőn tartjuk május 24–26. között. A magyar paleontológusok éves találkozójára szeretettel hívunk mindenkit, aki kutatási eredményeit előadás vagy poszter formájában be kívánja mutatni, és természetesen azokat is, akiket érdekelnek az őslénytani kutatások legfrissebb hazai eredményei.

A program a szokásos módon két előadási napból (csütörtök és szombat) és egy terepbejárásból (péntek) áll. Az előadások hosszát idén is a résztvevők „előadókedve” határozza meg: az előadások számától függően 15–20 perc áll majd rendelkezésre (erről a második körlevélben küldünk majd pontos információt). A terepbejáráson határon túli lelőhelyeket látogatunk meg, a szervezésben Venczel Mártontól kapunk rengeteg segítséget.

A Nemzeti Kulturális Alap pályázatán sikeresen szerepeltünk, ennek köszönhetően idén is lesz diákpályázat. A szállás, étkezés és az előadások egyazon helyszínen lesznek a terveink szerint. Most is törekszünk arra, hogy a költségeket alacsonyan tartsuk, éppen ezért további részleteket az MFT honlapján januárban fogunk közzétenni a részvételi díjakról és jelentkezés módjáról.

**EGYÉB PROGRAMOK**

**Június 26‒30. (kedd–szombat)**

Selmecbánya, Szlovákia

**5th Central European Mineralogical Conference (CEMC) és 7th Mineral Sciences in the Carpathians Conference (MSCC)**

(részletek hamarosan!)

**H2020 projektjeink legújabb hírei**

H2020 projektjeink legújabb híreit a <http://foldtan.hu> oldalon olvashatják. Ide töltöttük fel a CHPM, illetve az UNEXMIN projekt magyar nyelvű brossúráját is.

**A H2020 KINDRA** projekthez kapcsolódóan 2017. április 24-én megnyílt a széles szakmai közönség számára az online elérhető EIGR - Európai Hidrogeológiai Kutatások Tudásleltára. [kindraproject.eu/eigr](http://regi.foldtan.hu/portal_engine/A%20KINDRA%20projekthez%20kapcsol%C3%83%C2%B3d%C3%83%C2%B3an%20a%20mai%20napon%20ny%C3%83%C2%ADlt%20meg%20a%20sz%C3%83%C2%A9les%20szakmai%20k%C3%83%C2%B6z%C3%83%C2%B6ns%C3%83%C2%A9g%20sz%C3%83%C2%A1m%C3%83%C2%A1ra%20az%20online%20el%C3%83%C2%A9rhet%C3%85%C2%91%20EIGR%20-%20Eur%C3%83%C2%B3pai%20Hidrogeol%C3%83%C2%B3giai%20Kutat%C3%83%C2%A1sok%20Tud%C3%83%C2%A1slelt%C3%83%C2%A1ra.)

**A** M**agyarhoni Földtani Társulat Hírlevelét szerkesztette:
Krivánné Horváth Ágnes**

**A megjelentetni kívánt anyagokat kérjük e-mailen, word formátumban küldjék el az alábbi címekre:**

**krisztian.klima@mbfh.hu****,** **mft@mft.t-online.hu**

**A küldött anyagokat minden esetben visszaigazoljuk, az igazolás elmaradása esetén kérjük, szíveskedjék a kapcsolatot más módon is felvenni!**

**Magyarhoni Földtani Társulat**

**H-1015 Budapest, Csalogány u. 12. 1. em. 1.**

**H-1255 Budapest, Pf. 61.**

**Tel/Fax: 201-9129, Mobil: 06 20 4948 449**

**e-mail:** **mft@mft.t-online.hu**

**Félfogadás: hétfő, szerda 8.00–17.30, péntek 8.00–13.30, az ettől eltérő időpontú érkezést kérjük, előre jelezzék!**